Takáč, Richard, poslanec NR SR (2022-03-23):
Kádrujete tu nominácie bez toho, aby ste mali k tomu nejaké relevantné doklady. Vždy v minulosti koalícia, ktorej bola súčasťou aj strana SMER – sociálna demokracia, akceptovala bez výhrad nomináciu opozície v rámci Slovenského pozemkového fondu. V rámci Slovenského pozemkového fondu, kolegyne, kolegovia. Vaše spochybňovanie a dezinformácie, ktoré vám tu posunul jeden poslanec na poslednom hlasovaní pred voľbou, kde ste mi tu ukazovali koaliční poslanci lístočky, ako ste dohodnutí na piatich kandidátoch vrátane nášho nominanta, len ukazuje to, že podliehate totálnym dezinformáciám a hlavne zavádzate bezprecedentné, by som povedal, kroky na to, že vy už idete pomaly v koalícii spochybňovať reálne rozhodnutia súdov. Súd v prípade nemenovaného pána poslanca v minulosti rozhodol, že tento pán poslanec bol oslobodený v plnej miere. A, pán Dostál, na druhý deň po tom videu, ktoré ste tu spomínali, toto video samotné, samotné stiahla pani manželka. A keby ste sa, čítali možnože viacej, by ste sa dozvedeli, že pani manželka sa stretla s jedným pánom, ktorý vydieral vtedajšieho pána poslanca a pani manželka potom aj dementovala všetky tieto veci, lebo to bolo čisto vymyslené len zo strany toho dotknutého pána, ktorý vydieral pána poslanca v určitých veciach. Takže keby ste si pozreli viacero priestorov a materiálov na sociálnych sieťach, tak by ste dospeli k tomu, ale hovorím, tuto neriešime pána poslanca, ale riešime pána asistenta. Nemyslím si, že je asistent zodpovedný za to, čo robí pán poslanec. To znamená, že keď poslanec Národnej rady, hociktorý z vás máte asistenta, a poslanec Národnej rady v noci niekoho zrazí, zabije alebo niečo, tak bude za to vinný aj jeho asistent? Nemyslím si. Nemyslím si, pán Dostál. A ja si osobne myslím, že Martina Lukačoviča poznám dlhé roky a Martin Lukačovič je jeden z ľudí, ktorých osobne v živote poznám, jeden z najmorálnejšie čistých ľudí. Je to človek, ktorý má usporiadanú rodinu. Robí právnika pre mestá, obce, funguje v regióne a bol aj chvíľu poslanec komunálny, ale, bohužiaľ, nechcel ďalej pokračovať, lebo sa nechcel pozerať na to, ako napríklad zhodou okolností sa v komunále riešia veci v meste Prievidza. A ja si myslím, že (zaznel gong) na jednej strane zavádzate bezprecedentný krok v tom, že idete moralizovať a spochybňovať ľudí, ktorí sú úplne čistí, právne, neviem ako, všetko, tí ľudia neboli vôbec odsúdení a nemali žiadne trestné veci. A na druhej strane len na základe toho, že niekto tu niečo si vymyslí a niečo si spojíte a na druhej strane aj spochybňujete rozhodnutia samotných súdov. To znamená, že keď to odhliadnem od toho všetkého a pozriem sa na to, čo sa teraz v zložkách jednak v Špeciálnej prokuratúre, na polícii, na Špeciálnom súde deje a hovoríte o tom, keď všetci tí ľudia, ktorí sú teraz takým spôsobom, akým sú, sú braní do kolúznej väzby a zásahy ráno o štvrtej, a vy teraz hovoríte všetkým tým, že však nech rozhodnú tie spravodlivé súdy. Však nech sa majú právo brániť na súde. Tak keď rozhodne súd, ktorý toho človeka uzná, že je nevinný v plnej miere, tak teraz sa dostávame do štádia, že už spochybňujete aj toto. To znamená, že z toho počítam, že v prípade všetkých týchto nezmyslov, ktoré sa teraz aktuálne dejú, títo ľudia budú na súde oslobodení, tak vy poviete, aj tak to nie je pravda, bolo to určite nejako zmanipulované a tí ľudia sú vinní. Čiže vy sa dostávate do role sudcov, ktorí tu idú kádrovať túto spoločnosť a myslím si, že sú to bezprecedentné kroky a, viete, keď vám povedia koaliční poslanci, že daj si niekoho iného, ten Martin Lukačovič, on má také zlé meno a tak ďalej, jak zlé meno? Preto som, preto sme dali ako strana SMER – sociálna demokracia opäť tohto človeka, lebo proste za tým človekom si stojím. Je to morálne čistý, slušný človek, ktorý nebude podliehať rôznych dezinformáciám, ktoré tu posúvate na základe toho, že niekto tu niečo posunul a budete si tu vymýšľať a robiť nejaké choré scenáre a spájať úplné nezmysly dohromady. Takže ja len poviem tak, že považoval som za potrebné vám toto povedať a je to na vás, ako budete hlasovať, ale poviem, že potom zavádzate bezprecedentné kroky, kde potom sa nečudujte, že v budúcnosti, lebo vy tu nebudete sedieť stále v koalícii, tak zavádzate kroky, ktoré keď sa budú robiť v budúcnosti, tak potom budú úplne bez akýchkoľvek nejakých komentárov zo strany vládnej koalície riešené, tak ako to riešite vy teraz tu na hulváta. Ďakujem veľmi pekne.